અમદાવાદ: ભરૂચ અંકલેશ્વર હાઇવે પર સરદાર બ્રિજ નજીક એસટી બસમાં આગ ભીષણ આગ લાગતાં ભારે અફરાતફરી મચી ગઇ હતી. જોકે ડ્રાઇવરની સમય સૂચકતાને કારણે તમામ મુસાફરોનો અદ્ભુત બચાવ થયો હતો અને મોટી દુર્ઘટના ટળી હતી. પ્રાપ્ત માહિતી અનુસાર આ અંગેની વિગત એવી છે કે રાજપીપળાથી આવી રહેલી એસટી બસ જ્યારે ભરૂચ અંકલેશ્વર રોડ પર સરદાર બ્રિજ નજીકથી પસાર થઇ રહી હતી ત્યારે અચાનક એન્જિનમાંથી ધુમાડા નીકળવા લાગતાં ડ્રાઇવર સતર્ક બની ગયો હતો અને તાત્કાલિક બસને રોડની એક તરફ લઇ બસમાં બેઠેલ ૧પથી ર૦ જેટલા મુસાફરોને નીચે ઉતારી દીધા હતા. મુસાફરો નીચે ઊતરતાં થોડી વારમાં જ બસ ભડભડ સળગવા લાગતાં બસ આગમાં લપેટાઇ ગઇ હતી. આગનું વિકરાળ સ્વરૂપ જોઇને રોડનો બંને તરફનો ટ્રાફિક થંભી ગયો હતો. ફાયર બ્રિગેડના જવાનોએ તાત્કાલિક ઘટનાસ્થળે પહોંચી જઇ પાણીનો મારો ચલાવી આગને કાબૂમાં લઇ ટ્રાફિક રાબેતા મુજબ કર્યો હતો.